## La Vicepresidència aprova les bases reguladores de les ajudes al lloguer de vivendes per a l’exercici 2024

*** L’objectiu és facilitar l’accés a una vivenda o habitació en lloguer o cessió d’ús a sectors de població amb escassos mitjans econòmics
* En breu està prevista la publicació de la convocatòria de les ajudes**

La Vicepresidència i Conselleria de Servicis Socials, Igualtat i Vivenda ha aprovat les bases reguladores per a la concessió d’ajudes al lloguer de vivendes corresponents a l’exercici 2024, per la qual cosa en breu es publicarà la seua convocatòria en el *Diari Oficial de la Generalitat Valenciana* (DOGV).

L’objectiu d’estes ajudes és facilitar l’accés a una vivenda o habitació en lloguer o cessió d’ús a sectors de població amb escassos mitjans econòmics, mitjançant l’atorgament de subvencions.

El finançament es farà amb càrrec a la línia ‘Ajudes al lloguer de vivenda. Pla estatal d’accés a la vivenda 2022-2025’. La quantia de les ajudes per a enguany es concretarà en la convocatòria, en la qual s’especificarà l’aportació del Ministeri de Transports, Mobilitat i Agenda Urbana i la Generalitat, distribuïda entre els exercicis 2024 i 2025, atés que estes ajudes tenen caràcter plurianual.

Es pot acollir a subvenció el lloguer de la vivenda o habitació que siga la residència habitual i permanent de la persona o unitat de convivència sol·licitant i que conste en el contracte d’arrendament.

Així mateix, entre els requisits necessaris es troba que la suma total de les rendes anuals de les persones convivents siguen iguals o inferiors a tres vegades l’IPREM. Este llindar serà de quatre vegades l’IPREM si es tracta d’una família nombrosa general, persones amb discapacitat inferior a 33 % o víctimes de terrorisme i de cinc vegades l’IPREM quan siguen famílies nombroses de categoria especial o amb persones amb discapacitat amb un grau igual o superior al 33 %.

A més dels casos anteriors, també s’ha tingut en compte la situació de grups d’especial atenció com són: famílies nombroses, víctima de violència de gènere, víctima de terrorisme, persones amb discapacitat sensorial o cognitiva igual o superior al 33 %, afectades per situacions catastròfiques; extutelats; persones exconvictes; persona que assumisca acollida familiar permanent de menor i majors de 65 anys que visquen sols, els ingressos dels quals no superen 1 IPREM.

**Fins al 50 % del lloguer**

La quantia de l’ajuda podrà ser del 50 % de la renda mensual per a les persones o unitats de convivència els ingressos de la qual no superen l’import equivalent a 1 IPREM; del 45 % quan els ingressos siguen superiors a 1 IPREM i iguals o inferiors a 2,5 IPREM; i del 40 % del lloguer per a ingressos superiors a 2,5 IPREM i no excedisquen del màxim exigit per a beneficiar-se de la subvenció.

Les ajudes es concedixen tenint en compte la localitat en què estiga situat l’immoble i pot anar des dels 650 als 900 euros mensuals per a lloguer i cessió de vivenda i dels 300 als 450 euros per a arrendament o cessió d’habitació.

Es concediran per un termini màxim d’un any durant el període comprés entre l’1 de gener i el 31 de desembre de 2024, o, en tot cas, el que corresponguen a partir de la data de subscripció del contracte.

Estes ajudes s’assignaran en règim de concurrència competitiva fins a exhaurir el crèdit establit. En la convocatòria de 2023 es van concedir 4.108 ajudes per al pagament del lloguer de vivenda o habitació per un import total de 18.433.546 euros.

Fecha: 12/08/2024